Salotas
Salotas – ežeras vakarų Lietuvoje, Telšių rajone, apie 3,5 km į pietryčius nuo Žarėnų. Ilgis pietų–šiaurės kryptimi 1,8 km, plotis iki 0,7 km. Altitudė 159,2 m. Iš rytų išsikiša kyšulys. Ežero dubuo susidaręs ledo lūstavietėje. Krantai žemi, pelkėti (pietuose plyti Kliokų pelkė). Yra 0,1 ha sala. Ežerą supa Ankantų miškas. Į Salotą įteka upelis iš Kliokio ežero, šiaurėje išteka upelis į Didovo ežerą (Minijos baseinas). Ežere daugiausia sugaunama karšių. Salotas patenka į Varnių regioninį parką. Apyežerėje įsikūrę Ankantų, Milkantų, Kliokų kaimai. Šiaurinėje pakrantėje yra įrengta poilsiavietė.